Analitičari predviđaju Asadov pad 
Većina je saglasna da je razdor sa predsednikom Sirije premašio tačku do koje je on mogao da ga kontroliše.
Revolucija koja je od varnice prerasla u požar širom arapskog sveta, stigla je do Sirije marta 2011. Kada su stanovnici izašli na ulice da protestuju zbog mučenja studenata, vlada je uzvratila silom. Demonstracije protiv vlade su se ubrzo proširile. Sirijski predsednik Bašar al-Asad i njegova dobro naoružana vojska duže od godine čvrsto drže vlast. Ali mnogi analitičari kažu da su dani režima odbrojani. Marijus Dib, profesor bliskoistočnih studija na Visokoj školi za međunarodne nauke Univerziteta „Džons Hopkins“, smatra da Asad ne može još dugo da opstane. Asad i najveći deo vladajuće elite pripadaju alavitskoj sekti, manjini u pretežno sunitskoj zemlji. Neki muslimani dovode u pitanje predanost alavita istinskom islamu. Sirija od nedavno nema mnogo prijatelja u arapskom svetu. Na sastanku u Turskoj, prošlog vikenda, arapske države su obećale opozicionim borcima 100 miliona dolara pomoći, a administracija predsednika Obame je rekla da će da im obezbedi komunikacionu opremu. Neki analitičari umanjuju izglede za ostvarenje mirovnog plana koji je ugovorio međunarodni izaslanik Kofi Anan, kojim se od vlade traži prekid vatre 10. aprila, a odmah potom i od opozicionih snaga. Ali naučni saradnik Instituta za Bliski istok Danijel Server, smatra da je to korak u dobrom smeru. Analitičari predviđaju da će dugotrajni saveznik Iran ostati uz Siriju, ali neki misle da bi Rusija mogla da napusti svog dugogodišnjeg prijatelja. Analitičari očekuju da opozicija u Siriji dobije još veću međunarodnu podršku i traže od pobunjenika da uvere manjine da neće biti proganjane. Većina je saglasna da je razdor sa Asadom premašio tačku do koje je on mogao da ga kontroliše.